# Budgetforslag 2023 - Tale til 2. behandling

Det har været en hård budgetproces i år. Det tror jeg, at alle parter bag aftalen, kan bekræfte. Da vi indledte budgetforhandlingerne, havde vi udsigt til et kassetræk på 230 mio. kroner. Vi har ikke tidligere oplevet så ”mørke skyer på økonomi-himlen”.

Rigtig mange kommuner står ligesom os i en svær situation, hvor kriserne fra COVID-19 og energikrisen i kølvandet på krigen i Ukraine har sendt verdensøkonomien til tælling. Og Nationalbankens seneste prognose forventer faldende vækst i 2023.

Så det er glædeligt, at vi evner at stå sammen om en budgetaftale, og jeg vil godt takke SF, Radikale, Tårnby Listen, Venstre, Konservative og Benny Bindslev for jeres store forhandlings- og samarbejdsvilje. Vi har landet en bred aftale, der udviser den økonomiske ansvarlighed, der er brug for.

Man skal være meget tonedøv, hvis man ikke har hørt de kritiske røster, der er kommet til budgetaftalen. Det gør stort indtryk på mig, og jeg kan sagtens forstå, at brugere af tilbud som vi må lukke, bliver kede af det og vrede. Men ofte er det ikke så let at pege på et alternativ – i hvert fald ikke et, som ikke går ud over nogen andre. Vi vil selvfølgelig helst undgå, at besparelser rammer en selv, ens børn eller ens familie og venner.

Det er menneskeligt at tænke sådan, men det er os politikeres lod at prioritere. Vi er valgt af borgerne i Tårnby til at træffe beslutninger – både når det går godt, og når det går skidt.

Og det er simpelthen IKKE i orden, at man fremsætter trusler mod folkevalgte og deres familie, fordi man er uenig i de beslutninger vi træffer. Jeg vil godt appellere til at holde en ordentlig tone – selvfølgelig skal vi kunne diskutere og bølgerne gå højt, men det er dybt forkasteligt og en sag for politiet, hvis man truer politikere og deres familier på livet.

Vi har stået med en meget svær opgave, hvor vi har skullet tænke på helheden i kommunen og på at gennemføre besparelserne så skånsomt som muligt. En række besparelser har denne gang været nødvendige for at sikre økonomien ikke kører af sporet, og det har desværre gået udover en række borgere.

Når det er sagt, så har vi faktisk også med budgetaftalen tilført betydelige midler, så vi kan skaffe hænder til kernevelfærden, sikre indsatserne til udsatte børn og voksne og fastholde grønne investeringer. Endelig så holder vi skatten i ro for vores borgere som står midt i den måske værste krise siden 80’erne.

Disse positive tiltag drukner dog i debatten og det er lidt ærgerligt for det er virkelig gode initiativer.

Man skal huske på, at vi kommer fra en 4-årig periode, hvor velfærden i Tårnby er blevet løftet markant med 210 mio. Og det har vi i Kommunalbestyrelsen været enige om. Ambitionen med de tidligere aftaler har været klar: Vi ønsker en velfærd på et højt niveau, og det har vi fået.

Vores velfærdsløft har til en vis grad været finansieret ved brug af kommunens formue. Det har været en fornuftig politik, fordi kommunens formue har været flere gange større end det niveau, der anbefales for at sikre den løbende drift.

Men den fremgangsmåde kan ikke fortsætte og derfor har vi med aftalen bremset op, så det kassetræk vi startede ud med på 230 mio. kr., er endt på 66 mio. kr. - et kassetræk som dog mere retvisende er på 84 mio. kr. som følge af ekstraordinære indtægter i 2023.

Med aftalen overholder vi service- og anlægsrammerne, som fastsat i økonomiaftalen mellem KL og regeringen. Ja, vi går faktisk 31 mio. kr. under den fastsatte serviceramme.

Selvom vi gør det, så har vi stadig et højt serviceniveau. For vores serviceudgifter vil med aftalen stadig ligge ca. 30 mio. kr. over det udgiftsbehov som indgår i Indenrigsministeriets udligning.

Aftalen tager første skridt til i at sikre en langsigtet økonomisk balance.

I aftalen indgår en reduktion i serviceudgifterne, hvor vi har haft særligt fokus på 3 områder, hvor vi bruger væsentlig flere penge end gennemsnittet af kommuner.

Det drejer sig om:

* Dagstilbudsområdet, hvor vi ligger 10% over gennemsnittet ≈ 27 mio. kr.
* Kultur- og fritidsområdet, hvor vi ligger 36% over gennemsnittet ≈ 45 mio. kr.
* Ældreområdet, hvor vi ligger 15% over gennemsnittet ≈ 58 mio. kr.

Og nu vil jeg tale lidt mere om de forskellige tiltag på de respektive områder.

---------- oo00oo ----------

På dagtilbudsområdet er en kapacitetstilpasning helt nødvendig fordi børnetallet falder. Der bliver 98 færre 0-5-årige i 2023. Så hvis ikke vi justerer kapaciteten til udviklingen i børnetallet, vil vi stå med for mange pladser i vores vuggestuer og børnehaver. Og det vil jo ikke give nogen mening i en krisetid.

Vi indfører derfor en demografimodel der regulerer tallene samt økonomien fremadrettet, så der altid følger penge med når børnetallet stiger eller modsat når børnetallet falder.

Derfor foretages en række tilpasninger af kapaciteten i dagplejen og vi indfører to nye lukkedage i vores daginstitutioner, SFO’er og klubber, og daginstitutionerne vil lukke en time tidligere om fredagen. Der vil dog blive tilbudt pasning i nogle daginstitutioner ved lukkedage – det vi kalder nødpasning – så forældre stadig har mulighed for at få passet deres børn.

Endelig så hæver vi forældrebetalingen på en SFO-plads med 100 kr. Selv efter det vil vores takst stadig være blandt de absolut laveste i hovedstadsregionen.

---------- oo00oo ----------

Kultur- og fritidsområdet er et område, som vi er en af de kommuner, som bruger allerflest penge på. Det er til gavn for en række børn, unge og voksne, som kan leve et aktivt kultur- og fritidsliv med mange muligheder. Men vi har simpelthen ikke råd til at fastholde vores førerposition på området.

Derfor har vi med aftalen lagt an til at til lukke Pilegårdsbadet og Kastrup Skøjtehal blandt andet på grund af den aktuelle energikrise, som gør dem ekstremt dyre i drift, og samtidig er de store CO2 udledere.

Det har været en tung beslutning, og selvom vi har indlagt 15 mio. til opstart af et projekt om en ny skøjtehal, hjælper det jo ikke brugerne her og nu.

Jeg har stor forståelse for de berørte, og derfor vil forligspartierne også komme med et ændringsforslag, som jeg vil vende tilbage til efter min budgettale

---------- oo00oo ----------

På ældreområdet medfører den nye ældrestrategi en overgang til fire distrikter. Det giver bedre muligheder for en sammenhængende indsats og tættere samarbejde mellem hjemmepleje, plejehjem og visitationen og vil være til gavn for borgerne.

Det har igennem længere tid været meget svært at skaffe hænder nok, og desværre har vi mange ubesatte stillinger. Igennem årets første måneder har antallet af ubesatte stillinger i snit været på 10 og tendensen er stigende. Så derfor er vi enige om at tilpasse organisationen, så det svarer til virkeligheden.

Alene dette område er blevet tilført 80 mio. de seneste år.

---------- oo00oo ----------

To af kommunernes største udfordringer på velfærdsområderne er at skaffe hænder nok og kunne følge med efterspørgslen på specialområdet.

Vi skal kunne skaffe kvalificeret og uddannet arbejdskraft til de store velfærdsområder. Og det handler om meget andet end løn, fx faglig udvikling, medindflydelse, arbejdsmiljø, men det handler også om løn.

Så derfor afsætter vi 5 mio. kr. til varige lønløft for at kunne rekruttere og fastholde medarbejdere gennem en konkurrencedygtig løn.

Specialområdet området styrker vi med 5 mio. kr. om året fra 2024, så vi sikrer vi kan fastholde kvaliteten i indsatserne til de handicap-pede og psykisk syge – vi kan ikke være andet bekendt.

---------- oo00oo ----------

Og så skal vi blive bedre til at få de ledige i job. Kommunen bruger ifølge Beskæftigelsesministeriets benchmark 39 mio. kr. mere på forsørgelse af syge og ledige borgere end vi burde. Det skal vi have lavet om på, og derfor investerer vi i det område, så vi kan få flere ledige i job.

Vi hjemtager store dele af aktiveringsindsatsen med den målsætning af reducere udgifterne til forsørgelse med 13 mio. kr. i 2023.

---------- oo00oo ----------

Med aftalen holder vi skatten i ro med en uændret udskrivningsprocent på 23,1 %. Rigtig mange familier har i den nuværende krise svært ved at få pengene til at slå til og er bekymret for privatøkonomien. Energipriserne er eksploderet og priserne på basale dagligvarer tårnhøje. Derfor har vi valgt at holde skatten i ro og på den måde skabe lidt økonomisk tryghed i den enkelte husstand.

---------- oo00oo ----------

På anlægsområdet har vi aftalt et budget for perioden 2023-2026 på ca. 121 mio. kr. om året. Dermed går vi til det maksimale, vi må bruge ifølge økonomiaftalen mellem Regeringen og KL.

Blandt de mange anlægstiltag vil jeg nævne:

* At vi er Klimakommune Plus og hvert år afsætter 13 mio. kr. til grønne investeringer.
* At vi investerer 34 mio. kr. til etablering og udvikling af kommunens nye erhvervsområde Kirstinehøj III. – på den måde sikre vi arbejdspladser og skatteindtægter fremadrettet.
* At vi afsætter 21 mio. kr. om året til skolernes renovering, modernisering og IT.
* At vi afsætter 10 mio. kr. til udviklingen af Tårnby Torv til gavn for detailhandlen og samtidig opfører op mod 100 nye boliger.
* At vi øremærker 5 mio. til vedligeholdelse af vores kultur, fritid og idrætsliv.
* At vi afsætter særskilte 3 mio. til renovering/vedligeholdelse af vores daginstitutioner
* Endelig udvider vi nyttehaverne ved Ugandavej med 1 mio. kr. og etablerer legeplads for 0,5 mio. kr.

Det var ordene fra mig i denne omgang – jeg vil endnu engang takke forligspartierne for et godt forhandlingsklima og for, at vi sammen har lavet en budgetaftale, som sikrer kernvelfærden i Tårnby Kommune i årene fremover.